<classify> BARABARA ya kutua na kuruka ndege ya Kiwanja cha Ndege cha Arusha itaongezwa urefu kuruhusu ndege kubwa za abiria 70 ziweze kutua na kuruka bila tatizo mjini hapo.Mbunge wa Kigoma Mjini, Husna Mwilima mwishoni mwa wiki alihoji serikali ina mpango gani wa kuboresha kiwanja hicho ili wananchi wa mikoa ya Singida, Manyara, Simiyu, Manyara, Mara na Dodoma wahamasike kutumia usafiri wa ndege hivi sasa.Alisema uwepo wa ndege nyingi za abiria nchini raha yake ni wananchi kuzipanda.Akijibu, Waziri wa Ujenzi, Uchukuzi na Mawasiliano, Issac Kamwelwe amesema kurefushwa huko kutafanikisha ndege aina ya Bombardier ya abiria 70 kutua na kuruka.Kamwelwe alisema tayari bajeti imetengwa kwa ajili ya kazi hiyo na kuwa kiwanja hicho ni cha tatu nchini kwa kutua na kuruka ndege nyingi zaidi ya 125 kwa siku.Tumeweka bajeti kuendeleza kiwanja cha ndege cha Arusha na tenda imetangazwa, kiwanja hiki kinaongoza kwa kutua ndege nyingi zaidi kwa siku. Ni biashara kubwa ipo pale na ndio maana tunataka ndege ya Bombardier itue hapo, alisisitiza Kamwelwe.Alisema mikoa jirani na Arusha ya Manyara, Singida, Dodoma, Simiyu na Mara itafaidika na maboresho ya kiwanja hicho kwa kuwa wataweza kukitumia ipasavyo.Meneja wa Kiwanja hicho, Elipid Tesha alisema barabara ya kutua na kuruka ndege itaongezwa urefu kwa mita 200 hadi 1800 na pia patajengwa eneo la kugeuza ndege.Tesha alisema kazi inayoendelea ni ujenzi wa eneo la maegesho ya ndege ambayo yakikamilika yatapunguza msongamano kwa asilimia 30, pia barabara ya kupita ndege kwenda katika maegesho, ujenzi wa maegesho ya magari yapatayo 350 kwa kiwango cha lami na unakwenda sambamba na ujenzi wa mfumo wa malipo ya maegesho hayo.  <topic>: KITAIFA 